# Deklarácia o pripravenosti k výpovediam zo služieb

## „Aby sme mohli zachraňovať, musíme zachrániť zdravotníctvo pred kolapsom“

Ja, nižšie podpísaný lekár, zamestnanec jednej zo slovenských nemocníc, deklarujem svoju pripravenosť a rozhodnutie ukončiť svoj súhlas s vykonávaním služieb výpoveďou v tejto nemocnici v prípade, že nebudú splnené, alebo aspoň podniknuté základné kroky k splneniu nasledujúcich požiadaviek.

1. Zabezpečiť pre nemocnice platby zo zdravotných poisťovní tak, **aby mali zdravotnícke zariadenia pokryté všetky náklady** súvisiace s adekvátne poskytnutou zdravotnou starostlivosťou.
2. **Navýšiť počet lekárov, sestier a pôrodných asistentiek**, tak aby bola zabezpečená kvalitná zdravotná starostlivosť pre pacienta, garantovať tieto počty zákonom a zaviesť trestnú zodpovednosť v prípade ich nedodržania.
3. **Zrušiť ponižujúce a diskriminačné nepeňažné plnenie**
4. Zabezpečiť lekárske fakulty tak aby mohli produkovať viac kvalitných slovenských lekárov.
5. Zreformovať **vzdelávanie mladých lekárov**. Je potrebné prehodnotiť dĺžku trvania a miesto prípravy, flexibilitu a ústretovosť vzdelávacích inštitúcií. Jasné určenie osoby zodpovednej za vedenie mladších kolegov, s ich adekvátnym ohodnotením za mentoring.
6. Nerušiť oddelenia v nemocniciach, až kým nebude pomerne zvýšený personálne stav v nemocniciach na tých oddeleniach, ktoré majú prebrať zdravotnú starostlivosť za zrušené oddelenia či nemocnice. **Žiadna reforma nemôže byť vykonaná bez zabezpečenia dodatočného zdravotníckeho personálu**. Ďalšiu záťaž preťažení zdravotnícki pracovníci nezvládnu.
7. Nielen západ, ale už aj okolité štáty ako Poľsko, Maďarsko a Česko pristúpili k radikálnemu zvýšeniu miezd lekárov. Ak Slovensko na túto situáciu adekvátne nezareaguje, zdravotný systém sa personálne zrúti. Otázka už preto nestojí tak, či si lekári alebo sestry zaslúžia alebo nezaslúžia zvýšenie miezd, ale či budeme alebo nebudeme mať lekárov a sestry. **Slovensko nesmie stratiť konkurencieschopnosť pri získavaní lekárov a sestier pre pacientov a preto žiadame, aby bola neatestovanému lekárovi priznaná základná zložka mzdy vo výške 1,7 násobku priemernej mzdy v národnom hospodárstve, atestovanému lekárovi priznaná základná zložka mzdy vo výške 2,5 násobku priemernej mzdy v národnom hospodárstve,** so zohľadnením aktívne vykonávaných špecializácií a certifikovaných činností a so zohľadnením dĺžky praxe a **to zvýšením koeficientu za každý rok praxe o 0,03 násobok priemernej mzdy v národnom hospodárstve (aktuálne teda cca o 30 eur za každý rok praxe).**
8. Čas materskej a rodičovskej dovolenky pre účely mzdového ohodnotenia započítavať do času odbornej praxe.

Vyzývam kolegov, zamestnancov všetkých nemocníc , aby sa k tejto deklarácii pripojili.

V ..........…………………………….............. Dňa............................ 2021

Meno a Priezvisko: ……………………………………………………………………..

Nemocnica: ……………………………………………………………....

Podpis: ……………………………………………………………………